Ka phepafalo, go na le sengwe se se phoso ka batho bano ba ba ratang madi le ba ba gatakelang mekgwa e mentle ya batho ka boomo. Kwantle ga pelaelo, seno se baka mefuta yotlhe ya ditiro tsa bokebekwa, go akaretsa le go tsaya batho ka dikgoka. 4. Bogosi jwa Modimo bo na le Mmusi yo o tlhophilweng ke Modimo. Mesia ga a itlhoma e bile ga a tlhophiwa ke batho ba ba sa itekanelang. O tlhophilwe ke Jehofa Modimo ka boene. Direto tse a bidiwang ka tsone e leng Mesia le Keresete di bontsha gore o ne a tlhomiwa ke Modimo. Mafoko ano ka bobedi a kaya “Motlodiwa.” Ka jalo, Kgosi eno e tloditswe kgotsa e beilwe mo maemong ao ke Jehofa. Modimo a re ka ene: “Bona! Motlhanka wa me, yo ke mo ngangatletseng! Yo o tlhophilweng wa me, yo moya wa me o mo amogetseng! Ke tsentse moya wa me mo go ene. O tla tlisa tshiamiso mo ditšhabeng.” (Isaia 42:1; Mathaio 12:17, 18) Mmopi wa rona o itse botoka go gaisa motho ope fela gore re tlhoka Mmusi yo o ntseng jang.